3 blitsig op Seinheuwel aangekeer ná aanval op stappers | Netwerk24
3 blitsig op Seinheuwel aangekeer ná aanval op stappers
Drie mans is Vrydagmiddag aangekeer kort nadat hulle ’n groep stappers op Seinheuwel glo aangeval en een van die stappers beroof het.
Die voorval het omstreeks 12:30 op die Signal Hill-Jeep-spoor gebeur.
Sanparke sê op sy Facebook-blad Sanparke – Tafelberg Nasionale Park die mans is in ’n gesamentlike optrede aangekeer.
Veldwagters het gehoor hoe ’n groep van tien stappers skreeu. Een van die stappers is beroof. Drie verdagtes is geïdentifiseer en veldwagters is in kennis gestel en ontplooi.
Veldwagters en ’n reaksiespan van die noordelike seksie is gemobiliseer en het die gebied met behulp van die polisie en die vloot gedek.
Die verdagtes se bewegings kon met behulp van beeldmateriaal van kringtelevisiekameras van die Tafelberg-sweefspoor nagespoor word wat daartoe gelei het dat hulle vinnig aangekeer is.
Die vermeende rowers is daarna aan die polisie oorhandig. Beamptes het ook die gebied deurgesoek en verskeie items, waaronder ’n silwer slagtersmes, gevind.